RESOLUCIÓ de 2 d'octubre de 2017, de la Direcció General de Formació Professional i Ensenyaments de Règim Especial, per la qual es convoquen proves per a l'obtenció dels títols de Tècnic/a i de Tècnic/a Superior de Formació Professional. [2017/8733]
La Llei orgànica 2/2006, de 3 de maig, d’educació (BOE 04.05.2006), estableix en l’article 69.4 que les administracions educatives, en l’àmbit de les seues competències, organitzaran periòdicament proves per a obtindre directament el títol de Batxiller o algun dels títols de Formació Professional.
El Reial decret 1147/2011, de 29 de juliol, pel qual s’estableix l’ordenació general de la formació professional en el sistema educatiu (BOE 30.07.2011), indica en l’article 36.2 que les proves seran convocades, almenys, una vegada a l’any.
L’Ordre de 29 de gener de 2008 regula les proves per a l’obtenció del títol de Tècnic/a i de Tècnic/a Superior de Formació Professional a la Comunitat Valenciana (DOGV 13.02.2008).
En l’ordre mencionada anteriorment s’indica que la direcció general competent en matèria de formació professional convocarà, almenys una vegada a l’any, proves per a l’obtenció del títol de Tècnic/a i de Tècnic/a Superior de Formació Professional.
D’acord amb la normativa indicada, i vistes les funcions que em són atribuïdes en el Decret 103/2015, de 7 de juliol, del Consell, pel qual estableix l’estructura orgànica bàsica de la Presidència i de les conselleries de la Generalitat (DOGV 08.07.2015) i l’article 6 de la Llei 40/2015, d’1 d’octubre, de règim jurídic del sector públic, resolc:

U. Convocatòria de les proves
1. Convocar per a l’any 2018 les proves per a l’obtenció dels títols de Tècnic/a i de Tècnic/a Superior de Formació Professional dels cicles formatius de grau mitjà i superior que s’imparteixen complets als instituts d’educació secundària i centres integrats públics de Formació Professional de la Comunitat Valenciana, i que s’indiquen en l’annex I-A (cicles formatius emparats per la Llei orgànica 1/1990, de 3 d’octubre, d’ordenació general del sistema educatiu d’ara en avant, LOGSE, que durant el curs 2017-2018 s’estan impartint complets) i en l’annex I-B (cicles formatius emparats per la Llei orgànica 2/2006, de 3 de maig, d’educació d’ara en avant, LOE, que durant el curs 2017-2018 s’estan impartint complets).

2. Per als títols de Tècnic/a i Tècnic/a Superior emparats per la LOGSE el segon curs de la qual haja deixat d’impartir-se en el curs 2017-2018 o en cursos anteriors, només es convocaran proves durant els cinc cursos següents a aquell en què va deixar d’impartir-se el segon curs, per a les persones que es troben en les situacions següents:

a) Que van concórrer a la realització d’aquestes proves en convocatòries anteriors i tingueren encara pendents de superar un o més mòduls professionals LOGSE.
b) Que van cursar un cicle formatiu emparat per la LOGSE en qualsevol règim o modalitat i tingueren encara pendents de superar un o més mòduls professionals.
3. Els títols de Tècnic/a i de Tècnic/a Superior a què es refereix el punt 2 d’aquest apartat s’indiquen en l’annex II A d’aquesta resolució.

4. Per als títols de Tècnic/a i Tècnic/a Superior emparats per la LOGSE derogats pel Reial decret 832/2014, de 3 d’octubre, pel qual s’estableix el títol de Tècnic/a Superior en Fabricació de productes farmacèutics, biotecnològics i afins i se’n fixen les ensenyances mínimes (BOE 25.10.2014) el primer curs de les quals va deixar d’impartir-se en el curs 2015-2016, només es convocaran proves per a les persones que es troben en les situacions següents:
a) Que van concórrer a la realització d’aquestes proves en convocatòries anteriors i tingueren encara pendents de superar un o més mòduls professionals LOGSE.
b) Que van cursar un cicle formatiu emparat per la LOGSE en qualsevol règim o modalitat i tingueren encara pendents de superar un o més mòduls professionals.
La convocatòria d’aquestes proves es realitzarà únicament i exclusivament durant els cinc cursos següents a aquell en què va deixar d’impartir-se el segon curs.
5. Els títols de Tècnic/a i de Tècnic/a Superior a què es refereix el punt 4 d’aquest apartat s’indiquen en l’annex II-B d’aquesta resolució.

Dos. Requisits
Per a participar en les proves d’obtenció dels títols serà necessari complir els requisits següents:
1. Tindre, almenys, díhuit anys d’edat per als títols de Tècnic/a, i vint anys per als de Tècnic/a Superior o dènou anys per als que estiguen en possessió del títol de Tècnic/a. La condició d’edat s’entendrà complida durant l’any 2018.
2. Posseir alguna de les titulacions o formacions que s’enumeren a continuació:
a) Per als cicles formatius de grau mitjà:
– Títol de Grau en Educació Secundària Obligatòria.
– Títol de Grau en Educació Secundària.
– Títol de Batxiller Superior.
– Títol de Tècnic/a Auxiliar.
– Títol de Tècnic/a.
– Títol Professional Bàsic.
– Haver superat els dos primers cursos del Batxillerat Unificat i Polivalent amb un màxim, en conjunt, de dos matèries pendents.
– Haver superat el segon curs del primer cicle experimental de reforma de les ensenyances mitjanes.
– Haver superat, dels ensenyaments d’Arts Aplicades i Oficis Artístics, el tercer curs del pla de 1963, o el segon de comuns experimental.

– Haver superat altres estudis declarats equivalents a efectes acadèmics amb algun dels anteriors.
– Haver superat la prova d’accés als cicles formatius de grau mitjà.

– Reunir algun dels requisits establits en l’apartat b per a l’accés als cicles formatius de grau superior.
b) Per a els cicles formatius de grau superior:
– Títol de Batxiller determinat en la LOE.
– Títol de Batxiller establit en la LOGSE.
– Títol de Tècnic/a Especialista, Tècnic/a Superior o equivalent a efectes acadèmics.
– Títol de Tècnic/a, obtingut a l’empara de la Llei orgànica 1/1990, de 3 d’octubre, d’ordenació general del sistema educatiu (LOGSE) o de la Llei orgànica 2/2006, de 3 de maig, d’educació (LOE).
– Títol de Batxiller expedit després de cursar l’antic Batxillerat unificat i polivalent, segons el que estableix la disposició addicional tercera de la Llei orgànica 8/2013, de 9 de desembre, per a la millora de la qualitat educativa.
– Haver superat el segon curs de qualsevol modalitat de Batxillerat Experimental.
– Haver superat el curs d’orientació universitària o el preuniversitari.
– Estar en possessió d’una titulació universitària o equivalent.
– Haver superat altres estudis declarats equivalents a efectes acadèmics amb els títols o formacions enumerats en aquest apartat.
– Haver superat la prova d’accés al cicle formatiu de grau superior per al qual sol·licita la matriculació.
– Haver superat la prova d’accés a la universitat per a majors de vint-i-cinc anys.
3. Durant el curs acadèmic 2017-2018, l’alumnat no podrà estar matriculat en les ensenyances conduents a un títol i, simultàniament, en les proves que tenen com a objecte l’obtenció del mateix títol convocades per aquesta o qualsevol altra administració educativa.
L’incompliment del que ací es disposa comportarà l’anul·lació de la sol·licitud d’inscripció i matrícula en aquesta convocatòria i dels resultats acadèmics que s’hi hagen obtingut.
No obstant això, l’alumnat matriculat en el curs 2017-2018 en ensenyaments de règim presencial o semipresencial o a distància en centres de la Comunitat Valenciana que, abans de la conclusió del termini de matriculació en les proves, hagen esgotat en algun mòdul el nombre de convocatòries establit en la normativa vigent per a la seua superació, podran matricular-se dels dits mòduls professionals en les proves convocades en aquesta resolució.
Així mateix, l’alumnat que haguera anul·lat la matrícula d’acord amb el que estableix l’article 9 de l’Ordre 78/2010, de 27 d’agost, de la Conselleria d’Educació, per la qual es regulen determinats aspectes de l’ordenació i organització acadèmica dels cicles formatius de formació professional del sistema educatiu en l’àmbit territorial de la Comunitat Valenciana (DOGV 03.09.2010), podrà matricular-se en les proves convocades per aquesta resolució.

Tres. Inscripció i matrícula
1. La inscripció per a realitzar la prova per a l’obtenció d’un títol determinat es farà del 6 al 17 de novembre de 2017, ambdós inclosos, en algun dels centres públics de la Comunitat Valenciana indicats en els annexos I i II com a centres examinadors del cicle formatiu en qüestió.

2. Les persones aspirants podran inscriure’s en els mòduls professionals que desitgen d’un sol cicle formatiu dels títols relacionats en els annexos I i II.
3. La inscripció del mòdul de Formació en centres de treball (d’ara en avant, FCT) i, si escau, del mòdul de projecte podrà realitzar-se als únics efectes de sol·licitar l’exempció total del mòdul d’FCT. En aquest cas la matrícula del mòdul d’FCT quedarà condicionada a la resolució favorable d’aquesta.
En cas de ser favorable l’alumne/a podrà, si és el cas, presentar el mòdul professional de projecte i examinar-se del dit mòdul al mateix centre en què haja realitzat les proves en les condicions que determine el centre educatiu atenent a la normativa aplicable.
En cas de ser denegada l’exempció, l’alumnat haurà de procedir a la matriculació del mòdul d’FCT en règim presencial en un centre de la seua elecció.
4. Per a sol·licitar la inscripció les persones aspirants hauran de presentar la documentació següent:
– Sol·licitud d’inscripció que es presentarà en un sol centre, mitjançant el model arreplegat en l’annex III d’aquesta resolució.
– DNI, o targeta d’identitat d’estranger, visat d’estudis o passaport (Sentència 236/2007, de 7 de novembre i Sentència 155/2015, de 9 de juliol, ambdues del Tribunal Constitucional) amb la fotocòpia corresponent per a ser confrontada.
– Certificació acadèmica oficial que acredite que reuneix el requisit a què es refereix l’apartat 2.2 d’aquesta resolució.
– Declaració responsable de no estar matriculat/ada durant el curs 2017-2018 en les ensenyances conduents a un títol i, simultàniament, en les proves que tenen com a objecte l’obtenció del mateix títol convocades per aquesta o qualsevol altra administració educativa. Un model d’aquesta declaració figura en l’annex X d’aquesta resolució.

– El justificant de l’abonament de les taxes corresponents.
5. Les persones candidates que tinguen alguna diversitat funcional que els impedisca realitzar les proves amb els mitjans ordinaris manifestaran aquesta circumstància en el moment de la inscripció i adjuntaran a la sol·licitud la documentació expedida per l’organisme competent que certifique la dita diversitat funcional. La comissió avaluadora estudiarà les mesures oportunes d’adaptació que permeten facilitar el desenvolupament de les dites proves. Aquesta adaptació en cap cas suposarà la supressió d’objectius o resultats d’aprenentatge que afecten la competència general del títol.
6. Les persones candidates admeses quedaran matriculades en els mòduls professionals relacionats en la sol·licitud.
7. En el procés de matriculació i avaluació els centres educatius utilitzaran el programa informàtic de gestió establit a aquest efecte.

Quatre. Matriculació
1. Els centres que matriculen alumnat per a realitzar les proves per a l’obtenció dels títols de Tècnic/a o Tècnic/a Superior obriran a cada alumne o alumna un expedient acadèmic, si escau.
2. El centre publicarà el dia 1 de desembre de 2017, en el tauler d’anuncis, la relació provisional de persones admeses i excloses per a la realització de les proves, i s’indicarà en aquest últim cas el motiu de l’exclusió.
3. La relació provisional de persones admeses i excloses podrà ser objecte de reclamació per les persones aspirants entre els dies 1 de desembre de 2017 i 16 de gener de 2018, per mitjà de la presentació d’escrit motivat dirigit al director o directora del centre.
4. El 19 de gener de 2018, el director o directora ratificarà o rectificarà la decisió objecte de reclamació i ordenarà la publicació, en el tauler d’anuncis, de la llista definitiva de persones admeses i excloses.
5. A la vista del llistat definitiu, les persones interessades podran interposar recurs d’alçada davant la direcció territorial corresponent en el termini d’un mes a comptar de l’endemà de la publicació en el tauler d’anuncis.
6. La matrícula podrà ser anul·lada a petició de la persona interessada. La sol·licitud d’anul·lació de matrícula haurà de presentar-se del 29 de novembre de 2017 al 18 de gener de 2018 al mateix centre on es va fer la matrícula, per mitjà del model que figura com a annex VII de l’Ordre 79/2010 per la qual es regula l’avaluació de l’alumnat dels cicles formatius de formació professional del sistema educatiu en l’àmbit territorial de la Comunitat Valenciana i no comportarà la devolució de les taxes abonades a les quals fa referència en l’apartat 3 punt 4 d’aquesta resolució.

Cinc. Comissions avaluadores
1. Els centres educatius receptors de matrícules comunicaran a la direcció territorial d’Educació, Investigació, Cultura i Esport corresponent el nombre de persones admeses per a cada mòdul professional i la proposta de comissions avaluadores fins al 24 de gener de 2018.

A la vista del nombre d’aspirants, s’establiran les comissions avaluadores que calguen i es podran agrupar les persones matriculades en els distints centres educatius de la Comunitat Valenciana, als efectes d’examinar-se davant d’una mateixa comissió avaluadora quan el nombre d’aquestes així ho aconselle.
El director o directora del centre educatiu comunicarà a la seua respectiva direcció territorial les dades de les persones inscrites, així com el nombre de comissions avaluadores de cada cicle formatiu, mitjançant el model arreplegat en l’annex VII a aquesta resolució.
2. Les direccions territorials comunicaran als centres educatius fins al 30 de gener de 2018 les comissions avaluadores designades, el nombre d’alumnes que hauran d’examinar, i indicaran, si escau, l’alumnat matriculat en altres centres i el lloc on han d’actuar. Les relacions d’alumnat de cada comissió, així com el lloc d’actuació de cada una, es faran públiques als centres educatius receptors de les matrícules.

3. Les comissions avaluadores estaran compostes per un/a president/a, que serà el/la director/a del centre docent o, si no n’hi ha, un/a professor/a d’Educació Secundària o un/a professor/a tècnic/a de Formació Professional, un/a secretari/ària i tres vocals.
En tots els casos hi haurà, almenys, tres membres de la comissió amb atribució docent en el cicle formatiu corresponent.
A proposta del/de la president/a de la comissió avaluadora, podran integrar-se els/les assessors/es externs necessaris per a avaluar aquells mòduls assignats a professorat especialista en el reial decret del currículum del cicle.
4. Seran funcions de les comissions avaluadores:
a) L’organització i realització de les proves.
b) La correcció i qualificació d’aquestes.
c) L’ompliment de l’acta de la prova i de l’acta final i la publicació de les llistes provisionals i les actes finals dels resultats.
d) La resolució de les reclamacions de qualificacions estimades incorrectes.

Sis. Orientacions a l’alumnat
La direcció del centre juntament amb les comissions avaluadores concretaran el procediment i publicaran als centres fins a l’1 de febrer de 2018 el calendari d’actuacions dirigides a informar i orientar les persones aspirants, així com el calendari de les proves, els criteris d’avaluació i els estris amb què hauran d’acudir per a realitzar-les.

Set. Convalidacions i exempcions
1. A les persones matriculades en les proves per a l’obtenció dels títols de Tècnic/a i de Tècnic/a Superior, els serà aplicable el que disposa la normativa vigent en matèria de convalidacions i d’exempció del mòdul de Formació en centres de treball.
2. Les sol·licituds de convalidació hauran de fer-se en el moment de formalitzar la matrícula.
3. Fins que no es reba resolució favorable, no es farà efectiva la convalidació dels mòduls professionals sol·licitada per la persona interessada.
4. Les resolucions que les persones interessades reben de convalidacions que siguen de la competència del Ministeri d’Educació, Cultura i Esport hauran de presentar-se al centre perquè tinga els efectes oportuns. Una còpia de la resolució s’incorporarà a l’expedient acadèmic de l’alumne/a.
5. En el cas de sol·licitar l’exempció del mòdul d’FCT, la documentació aportada podrà presentar-se una vegada aconseguida l’avaluació positiva en tots els mòduls professionals i es farà constar aquest extrem en la sol·licitud d’exempció.

Huit. Avaluació i reconeixement d’unitats de competència
Com que el procediment per al reconeixement de les competències professionals està regulat en el Reial decret 1224/2009, de 17 de juliol, de reconeixement de les competències professionals adquirides per experiència laboral (BOE 25.08.2009), en desplegament de l’article 8.3 de la Llei 5/2002, de 19 de juny, de les qualificacions i de la formació professional, no serà aplicable la disposició transitòria segona de l’Ordre de 29 de gener de 2008 per la qual es regulen les proves per a l’obtenció del títol de Tècnic/a i de Tècnic/a Superior de Formació Professional a la Comunitat Valenciana (DOGV 13.02.2008).

Nou. Estructura i contingut de les proves
Els exercicis de les proves seran elaborats per la comissió avaluadora designada al centre educatiu en què es realitzen aquestes.
Les proves es realitzaran per a tots els mòduls professionals excepte el mòdul d’FCT i, si escau, el mòdul de Projecte dels cicles formatius de grau superior (LOE).
Les proves inclouran continguts teòrics i realitzacions pràctiques que permeten evidenciar, a través dels criteris d’avaluació i realització corresponents, que l’aspirant ha aconseguit les distintes capacitats i competències. Les dites proves es prepararan prenent com a referència els currículums vigents i les competències professionals dels cicles formatius objecte d’aquesta convocatòria.

Deu. Realització de les proves
Les proves es realitzaran entre els dies 5 i 13 de febrer de 2018, ambdós inclosos, i s’ajustaran al que disposa aquesta resolució.

Onze. Qualificacions
1. Les qualificacions dels mòduls professionals, excepte el d’FCT, es realitzaran en forma de qualificacions numèriques compreses entre 1 i 10 punts, sense decimals. Es consideraran positives les qualificacions iguals o superiors a 5.
2. Els mòduls professionals convalidats es qualificaran amb un 5, als efectes d’obtenció de la nota mitjana.
3. El mòdul professional d’FCT es qualificarà en termes d’exempt / no exempt.

Dotze. Reclamació de les qualificacions
Les reclamacions a què puguen donar lloc les qualificacions, es realitzaran d’acord amb l’Ordre 79/2010, de 27 d’agost, de la Conselleria d’Educació, per la qual es regula l’avaluació de l’alumnat dels cicles formatius de formació professional del sistema educatiu de l’àmbit territorial de la Comunitat Valenciana, seguint el procediment:
1. Es presentaran per escrit dins dels tres dies hàbils següents al de la publicació dels resultats al/a la president/a de la comissió avaluadora del centre en què es van realitzar les proves.
2. En el termini dels dos dies hàbils següents, la comissió avaluadora ratificarà o rectificarà la qualificació objecte de reclamació, que el president/a comunicarà per escrit a la persona interessada.
3. Si després de la decisió persistira la disconformitat, la persona interessada podrà sol·licitar, en el termini dels dos dies hàbils següents a la recepció de la comunicació, que s’eleve la seua reclamació al/a la director/a territorial d’Educació, Investigació, Cultura i Esport corresponent, qui, després de l’informe de la Inspecció Educativa, resoldrà segons que corresponga. La dita resolució, motivada, posarà fi a la via administrativa.
4. Les persones interessades tindran dret a l’accés als exercicis escrits realitzats i a conéixer les puntuacions atorgades i els criteris d’avaluació utilitzats.

Tretze. Actes
1. S’estendrà acta de la prova de cada un dels mòduls, en la qual consten les qualificacions obtingudes, així com, si escau, l’exempció de la part corresponent.
Així mateix, s’estendrà acta final, per exemplar duplicat, de cada un dels cicles formatius, on constarà la qualificació de la prova, les convalidacions, l’exempció o no del mòdul d’FCT, i si és procedent o no l’expedició de títol.
Els models d’acta de prova i d’acta final, s’incorporen com a annexos IV i V a aquesta resolució.
2. Les dites actes s’arxivaran a la secretaria del centre educatiu on s’haja realitzat la prova, i un dels originals de l’acta final s’enviarà a la Inspecció Educativa perquè l’estudie i posteriorment elabore un informe estadístic per a la Direcció General de Formació Professional i Ensenyaments de Règim Especial, que serà remés fins al dia 18 de maig de 2018.
Juntament amb l’acta final, el/la director/a del centre educatiu enviarà a la seua respectiva direcció territorial les dades de les persones inscrites, matriculades, presentades i aptes, mitjançant el model arreplegat en l’annex VIII d’aquesta resolució.
3. El dit informe haurà d’incloure, almenys, les dades següents:
– Centre educatiu
– Cicle formatiu/grau
– Nombre de persones inscrites
– Nombre de persones matriculades en cada mòdul dels quals es compon cada cicle formatiu
– Nombre de persones presentades
– Nombre de persones aptes per mòdul

Catorze. Acreditació de competències
Quan no s’haja obtingut el títol corresponent, la superació dels mòduls professionals associats a una o diverses unitats de competència donarà dret a l’acreditació d’aquestes, que haurà de ser certificada al centre educatiu on figure l’expedient de l’aspirant a les proves.

El certificat d’acreditació de competència s’incorpora a aquesta resolució com a annex VI.

Quinze. Calendari
En l’annex IX d’aquesta resolució s’estableix el calendari d’actuacions i terminis relatius a les proves per a l’obtenció dels títols de Tècnic/a i de Tècnic/a Superior de Formació Professional per a l’any 2018.

DISPOSICIONS FINALS

Primera
Aquesta resolució produirà efectes l’endemà de ser publicada en el Diari Oficial de la Generalitat Valenciana.

Segona
Contra aquesta resolució, que no esgota la via administrativa, es podrà interposar recurs d’alçada davant la Secretaria Autonòmica d’Educació i Investigació en el termini d’un mes a comptar des de l’endemà de ser publicada en el Diari Oficial de la Generalitat Valenciana, de conformitat amb els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

València, 2 d’octubre de 2017.– La directora general de Formació Professional i Ensenyaments de Règim Especial: Marina Sánchez Costas.